kykNET - Modder en Bloed: Lusmaker-lokprent
Modder en Bloed: Lusmaker-lokprent
Modder en Bloed, 'n fliek wat die Anglo-Boereoorlog bekyk, tref die silwerdoek in April 2016. Kyk hier na die lusmaker-lokprent.
In 1901, terwyl die Anglo-Boeroorlog in Suid-Afrika woed, word Boere-kryger Willem Morkel (Stian Bam) se vrou en enigste kind deur Britse soldate vermoor. Willem word gevange geneem en verban na die eiland van St. Helena waar ander Boere ook as krygsgevangenes aangehou word.
Daar is geen genade vir hulle nie en onder verskriklike omstandighede word elke dag 'n stryd om oorlewing. Dit wakker egter kameraadskap onder die mans aan, en hul word soos familie.
Kolonel Swannell (Grant Swanby) is in beheer van die konsentrasiekamp en het 'n vurige haat vir die Afrikaner, en hy maak hul bestaan so moeilik as moontlik. Dan aanvaar Willem 'n aanbod wat sal lei tot die belangrikste stryd van die Boere se lewens.
Stian Bam gesels oor sy rol:
"Willem is 'n groot rol. Ikonies in aard. So is Modder en Bloed ook epies in skaal en omvang – dít was duidelik met die eerste deurlees van die teks. Min kry jy die geleentheid om so 'n rol te kan speel en deel te kan wees van so 'n film. So daar was geen twyfel toe Sean my vra om Willem te speel nie. Ook wou ek baie graag met Sean werk en ek is baie dankbaar ek het die geleentheid gekry. Ek het ongelooflike respek vir hom. Sy werksetiek is ongeëwenaard; hy is by uitstek 'n 'akteurs-regisseur' en die manier hoe hy met mense om hom werk is ongelooflik."
Modder en Bloed se indrukwekkende ensemble-rolverdeling sluit Suid-Afrikaanse en Britse spelers in. Verskeie plaaslike akteurs soos Deon Lotz, Edwin van der Walt, Albert Maritz, Altus Theart, Jacques Bessenger, Bok van Blerk, Michael Richard en David Louw verskyn in die fliek, terwyl die Britse rolverdeling Charlotte Salt, Patrick Connolly, Nick Cornwall en Josh Myers insluit.
"Dit was 'n groot voorreg om saam met die internasionale akteurs te werk. Charlotte is onselfsugtig en die mees vrygewigste aktrise. Aanvanklik was ek baie op my senuwees om teenoor haar te speel, maar sy is so gemaklik dat een van my gunsteling-tonele van die film saam met haar is. En dan Patrick. Wat 'n ongelooflike mens en akteur. Ek sou nie Willem sonder Patrick kon skep en deurvoer nie. Hy was maar my vangnet." – Stian Bam
Sean Else, skrywer, regisseur en vervaardiger, sê die maak van die fliek was 'n grootse ondervinding wat 'n ongelooflike span mense van regoor die wereld, voor en agter die kamera, met elke uitdaging net nader aan mekaar en aan die projek gebring het. Klik hier vir 'n nota van die regisseur.
Kry Modder en Bloed op Facebook, Twitter (@bloodgorymovie) en Instagram (@bloodgorymovie). Gebruik die hutsmerke #ModderEnBloedMovie en #OpgeeNooit.
Voorskou: 17 - 20 Januarie 2022 - Arendsvlei
Wie se bloed is op Winston? Hoekom wil Lennie na die polisie gaan? Groot ontploffings vandeesweek in die vlei.